વલ્લભીપુરમાં આઇ.પી.એલ.ની ક્રિકેટ મેચ પર સટ્ટાનો ધમધમાટ
પોલીસ તંત્ર બેધ્યાન ઃ રાત્રીનાં આવારા તત્વો બેખોફ બન્યા ઃ સટ્ટાનું મુળ ભાવનગરમાં
વલ્લભીપુર, તા.૧
વલ્લભીપુરમાં આઇ.પી.એલ. ક્રિકેટમાં સમગ્ર વલ્લભીપુર પંથકમાં ક્રિકેટ સટ્ટાધામો ધમધમી રહ્યાં છે. આ ઉપરાંત વલ્લભીપુરથી સટ્ટાનો બીઝનેસ છેક ભાવનગર, અમદાવાદ, ધંધુકા સુધી લંબાયો હોવાનું વલ્લભીપુર પંથકમાં ચર્ચાય રહ્યું છે.
આઇ.પી.એલ. ક્રિકેટમાં સટ્ટોડીયાઓએ તો માજા મુકી છે. વલ્લભીપુરના ઘણા સ્થળો ઉપર મોટાપાયે ક્રિકેટની રમત પર જુગાર જાહેરમાં રમી રહ્યાં છે. અનેક વિસ્તારોમાં જાહેરમાં સટ્ટાધામો ધમધમી રહ્યાં છે. આ સટ્ટાધામો પોલીસ તપાસ હાથ ધરી કાર્યવાહી કરે તો આ સટ્ટોડીયાનો છેક ભાવનગર સુધી રેલો આવે તેમ ચર્ચાઇ રહ્યું છે. પરંતુ પોલીસ દ્વારા આંખ આડા કાન કરવામાં આવી રહ્યાં છે અને આ સટ્ટોડીયાઓ પોલીસની મીઠી નજર હેઠળ જુગાર રમી રહ્યાં હોય તેવું લોકમુખે ચર્ચાઇ રહ્યું છે. આ ઉપરાંત રાત્રીના સમય દરમિયાન આ સટ્ટાઓ રમી રહ્યાં હોય તો પોલીસ પેટ્રોલીંગ માટે પણ એકપણ વાર નીકળતી નથી જેના કારણે વિસ્તારનાં અસામાજિક તત્વો અને સટ્ટોડીયાઓને જાણે છુટો દોર મળ્યો હોય તેમ ભાઇગીરી કરી રહ્યાં છે અને જાહેરમાં હજારો રૃપિયાનો સટ્ટો રમી રહ્યાં છે.
જે ભગત માણસો દેખાય છે તે ખરેખર ઠગભગત હોય તેવું વલ્લભીપુર પંથકમાં દેખાય રહ્યું છે. કેમ કે જે માણસ ઉપર અને સમાજ સેવક ગણાતા લોકો પણ આવા સટ્ટા રમી રહ્યાં છે અને તેમનું નેટવર્ક છેક ભાવનગર સુધી લંબાયેલું હોય તેમ લોકોના મુખે ચર્ચાય રહ્યું છે. પોલીસની બેધારી નીતી સામે લોકોમાં નારાજગી વ્યાપી જવા પામી છે.